उसको पढाइ सकिन शायद अब २ हप्ता मात्र बाँकी छ। अप्रिलको १५ (२०१३) भित्रमा सक्छ जस्तो लाग्छ। जुन छात्रवृत्तिमा ऊ पढिरहेको छ, त्यसको नियमानुसार ऊ पढाइपश्चात फर्केर केन्या जानैपर्छ। एकदिन ठट्टैमा मैले भनेँ: “केन्या पुगेपछि त तँ त्यहाँको कृषि अनुसन्धान निकायको बोस हुने होलास् – Plant Breeding को लागि अमेरिकाको टप ३ मा पर्ने विश्वविद्यालयबाट डिग्री लिएर जाँदै छस्, यत्रो प्रोफेसनल नेटवर्क बनाएर जो जाँदैछस्। बिर्सलास् होइ?“ हाँस्दै भन्यो: “कहाँ बिर्सन्छु र साथीलाई!!” अनि अलि गम्भीर भएर भन्यो: “हेर केटा, सोचेजस्तो सजिलो छैन केन्यामा। तेरोमा भन्दा भिन्नै होला, तर कुरीति र भ्रष्टाचारले जरा गाडेको छ। मान्छे काम होइन, पद खोज्छन। पद पाएर काम होइन, खोक्रो पहिचान खोज्छन। ‘फलानो पोस्टमा बसेर तिलाना मान्छे अण्डरमा राखेर, यति तलब बुझ्ने, यस्तो गाडी चढ्ने’ आदि-इत्यादी सुन्न मन पराउँछन। काम त उही हो।“
